b'\n_START_ARTICLE_\nNe\xc5\xbeica (slap)\n_START_PARAGRAPH_\nNe\xc5\xbeica je levi pritok reke Kolpe, v katero se izliva pri vasi Fara. Po bli\xc5\xbenjem zaselku Ti\xc5\xa1enpolj jih imenujejo tudi Ti\xc5\xa1enpoljski slapovi. So najpomembnej\xc5\xa1i slapovi na Ko\xc4\x8devskem._NEWLINE_Potok izvira kot kra\xc5\xa1ki izvir v zatrepu pod hribom Planico in Vrano steno, na vi\xc5\xa1ini okoli 350 m. Ker je voda zelo bogata s kalcijevim karbonatom, na svoji kratki poti tvori lehnjakove pragove preko katerih pada oziroma se razliva v ve\xc4\x8d slapovih. Lehnjak se izlo\xc4\x8da na vsej dol\xc5\xbeini in je bogato oblo\xc5\xbeen z mahom._NEWLINE_Prvi slap se nahaja v bli\xc5\xbeini zaselka Grbac, ki le\xc5\xbei pod glavno cesto Ko\xc4\x8devje-Petrina. Visok je pribli\xc5\xbeno 8 m, lehnjak ustvari lep baldahin, ki pokriva ve\xc4\x8djo votlino. Tik ob glavni cesti in pod mostom se preliva najlep\xc5\xa1i in najvi\xc5\xa1ji drugi slap, ki je visok 15 m. Voda se preliva v ne\xc5\xa1tetih curkih preko lehnjakovega praga. Tretji slap je visok pribli\xc5\xbeno 10 m. Nad njim se svet poravna, strmec se zmanj\xc5\xa1a in potok je ustvaril ve\xc4\x8d manj\xc5\xa1ih pragov in kadic. V naslednji strmini je \xc5\xa1e eno slapi\xc5\xa1\xc4\x8de, visoko 20 m, v naklonu 45\xc2\xba in v celoti prekrito z lehnjakom.'